Har din arbejdsplads en slik-og sodavands-kasse? Og kommer varerne fra udlandet? Så skal du lige vide, at den slags er ulovligt.

- I sidste uge kom to mand fra SKAT og stoppede to af vores fængselsbetjente, der åbenbart har solgt toldfrie varer, sodavand, slik.

- Den ene fik vistnok en stor bøde, og SKAT konfiskerede varerne.

Hvorfor slipper de så billigt?

Sådan lød det fra en indsat i Møgelkær Fængsel i sidste uge, der ringede til nationen! for at gøre opmærksom på den forskelsbehandling, der efter den indsattes mening var ved at ske. Den indsatte har nemlig selv været i SKATs kløer:

- Jeg har selv fået 1. års fængsel for at have snydt skat for lidt under en million, bl.a med sort arbejde, så jeg synes det er uretfærdigt, at betjentene kan slippe så billigt, fortalte personen, der af gode grunde ønskede at være anonym.



Pant og punktafgifter

SKAT - som vil hverken be- eller afkræfte at razziaen har fundet sted - oplyser, at indførsel af punktafgiftspligtige varer fra udlandet kun må ske til eget forbrug.

- Hvis private indfører punktafgiftspligtige varer fra udlandet med henblik på videresalg, skal der betales punktafgifter og evt. pant, lyder det fra SKAT, og fængslets inspektør Carl Johan Bjørnsholm skriver til nationen!, at der var tale om et par rammer sodavand og nogle slikposer:

Det er medarbejdernes kaffeklub

- Medarbejderne på en enkelt afdeling har haft en 'kaffeklub' med sodavand og slik.

- Der er ikke tale om en butik, men om at de har indkøbt sodavand og slik til fælles brug i Tyskland og så haft en cigarkasse hvor de har smidt penge i til opfyldning.

- De har ikke været opmærksomme på, at Told måske ikke betragter dette som ”indførsel til eget brug”

- Efter anmeldelse kom Told og bad om at se skabet, og derefter konfiskerede indholdet. Nogle kartoner sodavand og nogle poser slik.

- Told er formentlig ved at vurdere sagen, og vi har indtil nu kun modtaget en kvittering for at de har været her, skriver fængselsinspektøren, der understreger, at der ikke er nogen indsatte involveret i sagen.

Hvad tænker du? Er det godt eller skidt, at SKAT sender to mand afsted for stoppe e ansattes slik-og sodavands-kasse?